O‘zbekiston Respublikasida geodeziya va kartografiya sohasini takomillashtirishga doir qo‘shimcha chora-tadbirlar to‘g‘risida

“Geodeziya va kartografiya faoliyati to‘g‘risida”gi O‘zbekiston Respublikasining Qonuni hamda O‘zbekiston Respublikasi Prezidentining “Litsenziyalash va ruxsat berish tartib-taomillarini tubdan takomillashtirish chora-tadbirlari to‘g‘risida” 2020-yil 24-avgustdagi PF-6044-son Farmoni ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasining Davlat budjeti mablag‘lari hisobidan moliyalashtiriladigan, umumdavlat hamda maxsus (tarmoqqa oid) ahamiyatiga molik geodeziya va kartografiyaga oid ishlarni bajarish natijasida olingan geodeziya va kartografiyaga doir materiallarni (ma’lumotlarni) ekspertizadan o‘tkazish tartibi to‘g‘risidagi nizom 1-ilovaga muvofiq;
 Geodeziya va kartografiya faoliyati bilan shug‘ullanadigan mutaxassislarning malakasini oshirish va ularga malaka sertifikatini berish tartibi to‘g‘risidagi nizom 2-ilovaga muvofiq tasdiqlansin.
 2. O‘zbekiston Respublikasi Hukumatining 3-ilovaga muvofiq ayrim qarorlari o‘z kuchini yo‘qotgan deb hisoblansin.
 3. O‘zbekiston Respublikasi Davlat soliq qo‘mitasi huzuridagi Kadastr agentligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov va O‘zbekiston Respublikasi Davlat soliq qo‘mitasi raisi Sh.D. Kudbiyev zimmasiga yuklansin.
 1. Mazkur Nizom O‘zbekiston Respublikasining Davlat budjeti mablag‘lari hisobidan moliyalashtiriladigan, umumdavlat hamda maxsus (tarmoqqa oid) ahamiyatiga molik geodeziya va kartografiyaga oid ishlarni bajarish natijasida olingan geodeziya va kartografiyaga doir materiallarni (ma’lumotlarni) ekspertizadan o‘tkazish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 geodeziya va kartografiyaga doir materiallar (ma’lumotlar) — axborotni qayd etish turi va usulidan qat’i nazar, geodeziya va kartografiya faoliyati amalga oshirilayotganda olingan geodeziya, nivelir, gravimetriya o‘lchovlarining, aerokosmik va kartografik tasvirlarning barcha yakuniy va oraliq natijalari; 
 O‘zbekiston Respublikasining Davlat budjeti mablag‘lari hisobidan moliyalashtiriladigan, umumdavlat hamda maxsus (tarmoqqa oid) ahamiyatiga molik geodeziya va kartografiyaga oid ishlarning ijrochilari (keyingi o‘rinlarda — ishlar ijrochilari) — davlat boshqaruvi organlari, xo‘jalik birlashmalari, geodeziya va kartografiya faoliyatini amalga oshirish huquqini beruvchi ruxsatnomaga ega bo‘lgan yuridik shaxslar.
 3. “Geodeziya va kartografiya faoliyati to‘g‘risida”gi O‘zbekiston Respublikasi Qonunining 31-moddasiga muvofiq O‘zbekiston Respublikasining Davlat budjeti mablag‘lari hisobidan moliyalashtiriladigan, umumdavlat hamda maxsus (tarmoqqa oid) ahamiyatiga molik bo‘lgan geodeziya va kartografiyaga oid ishlarni bajarish natijasida olingan geodeziya va kartografiyaga doir materiallar (ma’lumotlar) ekspertizadan o‘tkazilishi lozim.
 Ekspertiza O‘zbekiston Respublikasining Davlat budjeti mablag‘lari hisobidan moliyalashtiriladigan, umumdavlat hamda maxsus (tarmoqqa oid) ahamiyatiga molik quyidagi geodeziya va kartografiyaga doir materiallar (ma’lumotlar)ga nisbatan amalga oshiriladi: 
 er shaklining va tashqi gravitatsiya maydonining parametrlarini aniqlash;
 davlat geodeziya, nivelir, gravimetriya tarmoqlarini, geodezik zichlashtirish tarmoqlarini tashkil etish, rivojlantirish va ishlash holatida saqlab turish;
 grafik, raqamli, fotosurat shaklidagi va boshqa shakllardagi davlat topografik xaritalari hamda rejalarini yaratish, yangilash va nashr etish;
 erning kartografik monitoringini, uni masofadan turib zondlashni va geodinamika tadqiqotlarini amalga oshirish;
 sun’iy yo‘ldosh navigatsiya tizimlarining ishlashini ta’minlash uchun geodeziya va kartografiyaga doir materiallar (ma’lumotlar)ni yaratish;
 Fazoviy ma’lumotlarning milliy infratuzilmasini yaratish, rivojlantirish va uning faoliyat ko‘rsatishini ta’minlash;
 Milliy geografik axborot tizimini, umumdavlat hamda maxsus (tarmoqqa oid) ahamiyatiga molik boshqa geografik axborot tizimlarini yaratish va yuritish;
 geodeziya-kartografiya davlat kadastrini yuritish;
 O‘zbekiston Respublikasining davlat kartografiya-geodeziya fondini shakllantirish va yuritish;
 umumgeografik, siyosiy-ma’muriy, ilmiy-ma’lumotga oid va boshqa mavzuli xaritalar hamda tarmoqlararo ahamiyatga molik atlaslar, kartografik o‘quv qo‘llanmalarini yaratish va nashr etish;
 O‘zbekiston Respublikasining davlat chegarasini dyelimitatsiya, demarkatsiya (redemarkatsiya) qilish va uning o‘tish chizig‘ini tekshirish bo‘yicha ishlarni zarur geodeziya, kartografiya hamda gidrografiyaga doir ishlar, materiallar (ma’lumotlar) bilan ta’minlash;
 geodeziya va kartografiyaga oid ishlarni bajarishda o‘lchovlar birligini va metrologiya nazoratini ta’minlash;
 geografik obyektlarning nomlarini belgilash, me’yorlashtirish, davlat ro‘yxatidan o‘tkazish, ulardan foydalanish va ularni saqlash, shuningdek, Geografik obyektlar nomlarining davlat reyestrini yuritish;
 geodeziya va kartografiya faoliyatini texnik jihatdan tartibga solish sohasidagi normativ hujjatlarni ishlab chiqish;
 ushbu bandda nazarda tutilgan yo‘nalishlar bo‘yicha ilmiy-tadqiqot, tajriba-konstruktorlik va tajriba-texnologik ishlarni amalga oshirish;
 Davlat kadastrlarini yaratish va yuritish.
 O‘zbekiston Respublikasi Prezidentining va Vazirlar Mahkamasining qarorlariga binoan amalga oshiriladigan, natijalari umumdavlat ahamiyatiga molik boshqa geodeziya va kartografiyaga oid ishlar.
 4. Ekspertiza O‘zbekiston Respublikasi Davlat soliq qo‘mitasi huzuridagi Kadastr agentligi (keyingi o‘rinlarda — Kadastr agentligi) tomonidan mazkur Nizomga 1-ilovaga muvofiq sxema asosida o‘tkaziladi.
 5. Kadastr agentligi tomonidan geodeziya va kartografiyaga doir materiallar (ma’lumotlar) quyidagi talablari asosida ekspertizadan o‘tkaziladi:
 texnik jihatdan tartibga solish sohasidagi normativ hujjatlar asosida;
 geodeziya va kartografiyaga oid bajarilgan ishlar haqidagi texnik hisobotlar asosida o‘tkaziladi.
 6. Kadastr agentligi ekspertizani to‘liq va sifatli o‘tkazish uchun javobgardir.
 7. Kadastr agentligi ekspertizani o‘tkazishga o‘zining idoraviy mansub tashkilotlari mutaxassislarini jalb qilishi mumkin.
 8. Ishlar ijrochilari umumdavlat hamda maxsus (tarmoqqa oid) ahamiyatiga molik geodeziya va kartografiyaga oid ishlarni yakunlaganidan keyin bir oy ichida tegishli materiallar (ma’lumotlar)ni va bajarilgan ishlar haqidagi hisobotlarni Kadastr agentligining Davlat kartografiya-geodeziya fondiga (keyingi o‘rinlarda — davlat kartografiya-geodeziya fondi) taqdim etadi.
 9. Davlat kartografiya-geodeziya fondi tegishli materiallar (ma’lumotlar) va bajarilgan ishlar haqidagi hisobotlarni qabul qilib olgandan keyin bir ish kunida ekspertizadan o‘tkazish uchun Kadastr agentligiga taqdim etadi.
 10. Kadastr agentligi o‘n besh ish kundan oshmagan muddatda ushbu Nizomning 5-bandida ko‘rsatilgan talablar bo‘yicha Davlat kartografiya-geodeziya fondi tomonidan taqdim etilgan tegishli materiallar (ma’lumotlar) va bajarilgan ishlar haqidagi hisobotlarni ekspertizadan o‘tkazadi.
 11. Kadastr agentligi ekspertiza natijalari bo‘yicha ijobiy xulosalarni “Ishlar ijrochilarining elektron reyestri”ga (keyingi o‘rinlarda — Reyestr) joylashtiradi va ishlar ijrochilarini qabul qilingan qaror haqida xabardor qiladi.
 12. Reyestr Kadastr agentligi tomonidan yuritiladi va unda quyidagi ma’lumotlar qayd etiladi:
 ishlar ijrochilarining to‘liq nomi;
 geodeziya va kartografiyaga doir materiallar (ma’lumotlar);
 ish obyektining nomi;
 buyurtmachining to‘liq nomi;
 ishlarni bajarish maqsadlari (texnik loyiha (ishlar dasturi) to‘g‘risida ekspertizadan o‘tkazilgan qaror raqami);
 ish obyektining smeta bahosi, masshtabi, joylashuvi, hajmi, bajarish asoslari, texnologiyasi;
 bajarilgan ishlarning toifalanganligi (grifi).
 13. Reyestr mazkur Nizomga 2-ilovaga muvofiq shakl bo‘yicha elektron ko‘rinishda yuritiladi.
 14. Reyestrga kiritilgan ma’lumotlardan ochiq foydalanish mumkin. 
 15. Reyestr Kadastr agentligining rasmiy veb-saytiga joylashtiriladi.
 16. Ekspertizaga taqdim etilgan materiallar (ma’lumotlar) geodeziya va kartografiya faoliyatini texnik jihatdan tartibga solish sohasidagi normativ hujjatlar, geodeziya va kartografiyaga oid ishlarni bajarishga texnik loyihalar (dasturlar) talablariga, shuningdek, bajarilgan geodeziya va kartografiyaga oid ishlar haqidagi hisobotlar mazmuniga nomuvofiq bo‘lsa, salbiy ekspert xulosasi tuziladi.
 Salbiy ekspert xulosasining nusxasi ekspertiza yakuniga yetganidan keyin uch ish kuni mobaynida Kadastr agentligi tomonidan ishlar ijrochilariga yuboriladi.
 Materiallar (ma’lumotlar), texnik loyiha va bajarilgan geodeziya va kartografiyaga oid ishlar haqidagi hisobot salbiy ekspert xulosasining nusxasi bilan birga Kadastr agentligi tomonidan davlat kartografiya-geodeziya fondiga qaytariladi.
 17. Ekspert xulosada belgilangan kamchiliklar bartaraf etilib, o‘n besh kun ichida belgilangan tartibda Kadastr agentligiga murojaat qilinadi.
 Materiallarning (ma’lumotlarning) takroriy ekspertizasi ushbu Nizomning 8 — 11-bandlarida belgilangan tartibda o‘tkaziladi.
 18. Nizoli masalalar mavjud bo‘lganda, ekspertizani o‘tkazgan Kadastr agentligi faoliyati ustidan shikoyatlar O‘zbekiston Respublikasi Davlat soliq qo‘mitasi yoki sud tomonidan ko‘rib chiqiladi.
 19. O‘zbekiston Respublikasi Davlat soliq qo‘mitasi nizoli masalalarni 15 ish kunigacha hal qilish choralarini ko‘radi hamda zarur hollarda ushbu maqsad uchun maxsus shakllantirilgan mustaqil komissiya tekshiruvini tayinlaydi. 
 Bunda komissiya tarkibiga boshqa vazirlik va idoralarning tegishli mutaxassislari jalb qilinishi mumkin.
 20. Mazkur Nizom talablari buzilishida aybdor shaxslar qonun hujjatlariga muvofiq javob beradilar.
 1. Mazkur Nizom geodeziya va kartografiya faoliyati bilan shug‘ullanadigan mutaxassislarning malakasini oshirish va ularga malaka sertifikatini berish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 malaka imtihoni — geodeziya va kartografiya faoliyati bilan shug‘ullanadigan mutaxassisga qo‘yilgan talablarga talabgorning mos kelishini tekshirish maqsadida O‘zbekiston Respublikasi Davlat soliq qo‘mitasi huzuridagi Kadastr agentligining (keyingi o‘rinlarda — Kadastr agentligi) Geodeziya nazorati boshqarmasi (keyingi o‘rinlarda — Geodeziya nazorati boshqarmasi) tomonidan o‘tkaziladigan imtihon;
 malaka oshirish — tegishli o‘quv dasturlari talablaridan kelib chiqqan holda, geodeziya va kartografiya faoliyatiga oid bilim talab etiladigan mutaxassislarning malaka va ko‘nikmalarini muntazam ravishda yangilab borish orqali ularning kasbiy mahorati oshirilishini ta’minlashga qaratilgan o‘qitish shakli;
 malaka oshirish tashkiloti — malaka oshirish kurslarini tashkil etadigan Kadastr agentligining Toshkent geodeziya va kartografiya kolleji;
 malaka sertifikati — talabgorning malaka imtihonini muvaffaqiyatli topshirganligini tasdiqlovchi hujjat;
 malaka sertifikatiga ega shaxs — geodeziya va kartografiya faoliyati bilan shug‘ullanish uchun maxsus malaka sertifikatiga ega bo‘lgan jismoniy shaxs;
 maxsus vakolatli organ — geodeziya va kartografiya faoliyati sohasida malaka imtihonlarini o‘tkazish va malaka sertifikatini berish huquqiga ega bo‘lgan Kadastr agentligi;
 talabgor — geodeziya va kartografiya faoliyati bilan shug‘ullanish uchun malaka sertifikatini olishga talabgor bo‘lgan kartograf, geodezist, topograf, marksheyder yo‘nalishi bo‘yicha oliy yoki o‘rta maxsus ma’lumotga ega bo‘lgan jismoniy shaxs;
 tinglovchi — tuzilgan shartnomaga muvofiq malaka oshirish kursiga qabul qilingan geodeziya va kartografiya faoliyati sohasidagi mutaxassislar;
 o‘quv dasturi — o‘quv kursining ta’lim mazmunini, uning tinglovchilar tomonidan o‘zlashtirilishining maqsadga muvofiq usullarini tashkil etishni nazarda tutadigan, axborot manbai bo‘lgan, mutaxassisliklarning kasbiy malaka talablari, o‘quv kursining asosiy mazmuni va metodik tuzilishini aniqlab beruvchi asosiy hujjat;
 o‘quv rejasi — bloklar va o‘quv fanlarining nomlarini, ularni o‘zlashtirish uchun ajratilgan soatlar hajmini hamda tinglovchilarning bilimlarini nazorat qilish shakllarini belgilab beruvchi asosiy hujjat.
 3. Malaka oshirish tashkilotida tashkil etiladigan o‘quv kurslari tasdiqlangan o‘quv dasturlari asosida amalga oshiriladi.
 4. Malaka oshirish kurslarida o‘quv jarayoni, qoidaga ko‘ra, 20 nafardan ortiq bo‘lmagan tinglovchilardan iborat guruhlarda tashkil qilinadi.
 Bunda auditoriya mashg‘ulotlarining barcha turlari 80 daqiqa davom etadi, o‘quv mashg‘ulotlari oralig‘idagi tanaffus kamida 10 daqiqani tashkil etadi.
 5. Geodeziya va kartografiya faoliyati bilan shug‘ullanadigan mutaxassislarning malakasini oshirish va ularga malaka sertifikatini berish ushbu Nizomga 1-ilovaga muvofiq sxema asosida amalga oshiriladi.
 6. Malaka oshirish kurslarida o‘quv jarayoni malaka oshirish tashkiloti tomonidan ishlab chiqilgan va Kadastr agentligi tomonidan tasdiqlangan o‘quv rejasi va o‘quv dasturlari asosida tashkil etiladi hamda mashg‘ulotlar jadvali bo‘yicha olib boriladi.
 7. Malaka oshirish kurslarida tinglovchilar malaka oshirish tashkiloti bilan tuzilgan shartnomaga muvofiq to‘lov asosida o‘qitiladi.
 8. Malaka oshirish kurslarida qatnashish uchun onlayn tarzda yoki bevosita malaka oshirish tashkilotiga quyidagi hujjatlar taqdim etiladi:
 pasport, identifikatsiya ID-karta yoki uning o‘rnini bosuvchi hujjat (nusxalari olinib, asli qaytariladi);
 oliy yoki o‘rta maxsus ma’lumot to‘g‘risidagi diplom hamda diplom ilovasi (nusxalari olinib, asli qaytariladi);
 3,5 x 4,5 sm o‘lchamdagi 2 dona rangli fotosurat;
 shartnoma shartlariga muvofiq to‘lov amalga oshirilganligini tasdiqlovchi to‘lov hujjati nusxasi.
 Bunda hujjatlarni onlayn tarzda topshirish malaka oshirish tashkilotining Internet jahon axborot tarmog‘idagi rasmiy veb-sayti yoki maxsus elektron dasturlar orqali amalga oshiriladi.
 9. Malaka oshirish kurslariga tinglovchilar ular bilan tuzilgan shartnomaga asosan malaka oshirish tashkiloti direktorining buyrug‘i bilan qabul qilinadi.
 10. Malaka oshirish kursi davomiyligi 72 akademik soatdan kam bo‘lmasligi lozim.
 Davomiyligi 72 akademik soatdan kam bo‘lmagan malaka oshirish kurslaridan o‘tgan shaxslarga malaka oshirish kurslaridan o‘tgandan keyin bir yilgacha malaka sertifikatini olish uchun malaka imtihonlarini topshirish huquqi beriladi.
 11. Malaka sertifikatiga ega bo‘lgan shaxs geodeziya va kartografiya faoliyatini amalga oshiruvchi davlat tashkilotlari, tadbirkorlik subyektlari bilan mehnat shartnomasi asosida faoliyat ko‘rsatishi mumkin.
 12. Geodeziya va kartografiya faoliyati bilan shug‘ullanuvchi yuridik shaxslar faoliyat boshlashi haqidagi xabarnomani avtomatlashtirilgan elektron tizim orqali yuborishda malaka sertifikatiga ega shaxslar bilan tuzilgan mehnat shartnomasining elektron nusxasi va malaka sertifikatining seriya raqamini Geodeziya nazorati boshqarmasiga taqdim etadi.
 13. Talabgor malaka imtihonini topshirish uchun Kadastr agentligiga quyidagi hujjatlarni taqdim etadi:
 a) mazkur Nizomga 2-ilovaga muvofiq shakldagi ariza;
 b) talabgorning pasporti, identifikatsiya ID-kartasi yoki uning o‘rnini bosuvchi hujjat nusxasi;
 v) oliy yoki o‘rta maxsus ma’lumoti to‘g‘risidagi diplom va unga ilova nusxasi yoki xorijiy davlatda oliy ta’lim olganlik to‘g‘risidagi hujjatni tan olish haqidagi guvohnoma nusxasi yoxud geodeziya va kartografiya sohasida kasbiy qayta tayyorgarlik dasturi bo‘yicha ta’lim olganligini tasdiqlovchi hujjat nusxasi;
 g) malaka oshirish kursida o‘qiganligi to‘g‘risida ma’lumotnoma;
 d) 3,5 x 4,5 sm o‘lchamli to‘rt dona rangli fotosurat.
 Talabgordan mazkur bandda nazarda tutilmagan hujjatlarni talab qilishga yo‘l qo‘yilmaydi.
 14. Talabgor taqdim etgan hujjatlar to‘liq va ulardagi ma’lumotlar to‘g‘ri bo‘lishi zarur.
 15. Mazkur Nizomning 14-bandida ko‘rsatilgan hujjatlar talabgor tomonidan Kadastr agentligiga shaxsan, pochta yoki elektron aloqa vositalari orqali topshiriladi.
 16. Kadastr agentligi tomonidan ariza tushgan kundan boshlab uch ish kuni ichida talabgorga malaka imtihonini topshirishga ruxsat berish yoki rad etish haqida qaror qabul qilinadi.
 17. Kadastr agentligi quyidagi asoslarga ko‘ra malaka imtihonini topshirishga ruxsat berishni rad etadi:
 talabgor malaka oshirish kursida o‘qimagan bo‘lsa;
 talabgor taqdim qilgan hujjatlar to‘liq bo‘lmaganda yoki bila turib noto‘g‘ri ma’lumotlar taqdim qilgani aniqlanganda.
 Boshqa asoslarga ko‘ra malaka imtihonini topshirishni rad etishga yo‘l qo‘yilmaydi.
 18. Talabgorning malaka imtihonini topshirishi rad etilgan taqdirda, Kadastr agentligi tomonidan tegishli qaror qabul qilinadi va talabgorga rad etish sabablari ko‘rsatilgan holda, qabul qilingan qaror haqida uch ish kuni ichida yozma yoki elektron shaklda xabardor qilinadi.
 19. Malaka imtihonini topshirishga ruxsat berish rad etilgan talabgor rad etishga sabab bo‘lgan kamchiliklarni 5 ish kuni ichida bartaraf etishi va qayta ariza berishi mumkin.
 20. Talabgorning malaka imtihonini topshirishiga ruxsat berish haqida qaror qabul qilinganda, talabgor malaka imtihonini topshirishga ruxsat berilgan shaxslar ro‘yxatiga kiritiladi va ro‘yxat malaka imtihoni boshlanishidan oldin Kadastr agentligiga topshiriladi.
 21. Malaka imtihoniga qo‘yilgan talabgor malaka imtihonini o‘tkazish sanasi, vaqti va joyi haqida imtihon o‘tkaziladigan kundan kamida 5 kun oldin mobil telefoni, pochta yoki elektron aloqa vositasi orqali xabardor qilinadi.
 22. Malaka imtihoniga qo‘yilgan talabgorlar ro‘yxati hamda malaka imtihonini o‘tkazish to‘g‘risidagi ma’lumot uni o‘tkazish haqidagi qaror qabul qilingan kundan boshlab ikki kundan kechiktirmay, Kadastr agentligining Internet jahon axborot tarmog‘idagi rasmiy veb-saytiga joylashtiriladi.
 23. Malaka imtihoni guruhlar shakllanishiga qarab, lekin kamida ikki oyda bir marotaba o‘tkazilishi lozim.
 24. Malaka imtihoni savollari test ko‘rinishida imtihon ish reglamenti Kadastr agentligi direktori tomonidan tasdiqlanadi.
 25. Malaka imtihonini topshirishda talabgorlar pasporti, identifikatsiya ID-kartasi yoki shaxsini tasdiqlovchi boshqa hujjatni taqdim etadi.
 26. Talabgor pasporti, identifikatsiya ID-kartasi yoki shaxsini tasdiqlovchi boshqa hujjatni taqdim qilmaganda yoxud malaka imtihoniga kechikkan taqdirda imtihonga qo‘yilmaydi va malaka imtihoniga kelmagan deb hisoblanadi.
 27. Malaka imtihoniga kechikkan talabgor navbatdagi malaka imtihonidagi talabgorlar ro‘yxatiga kiritiladi va bu haqda mobil telefoni, pochta yoki elektron aloqa vositasi orqali navbatdagi malaka imtihoni kuniga qadar uch ish kuni ichida xabardor qilinadi.
 28. Agarda talabgor tegishli tarzda xabardor qilingandan keyin ikki marotaba malaka imtihonini topshirish uchun kelmasa, taqdim etilgan hujjatlar talabgorga qaytariladi. Bunday hollarda talabgor malaka imtihonidan o‘tish uchun qaytadan ariza bilan murojaat qilishi lozim.
 29. Malaka imtihoni test sinovi orqali kompyuter texnikasidan foydalangan holda, talabgorning tanloviga ko‘ra o‘zbek, qoraqalpoq yoki rus tillarida o‘tkaziladi.
 30. Malaka imtihonining shaffofligi va xolisligini ta’minlash maqsadida uni o‘tkazish jarayoni uzluksiz ravishda ovozli videoyozuvga tushiriladi.
 31. Test savollari va ularning javoblari O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakil, Savdo-sanoat palatasining takliflarini hisobga olgan holda geodeziya va kartografiya sohasida malaka oshirish dasturi va rejasi asosida Geodeziya nazorati boshqarmasi tomonidan ishlab chiqiladi.
 32. Test savollarini tayyorlash jarayonida foydalanilgan mavzular Kadastr agentligining Internet jahon axborot tarmog‘idagi rasmiy veb-saytiga joylashtiriladi.
 Qonun hujjatlariga kiritilgan o‘zgartirish va qo‘shimchalarni hisobga olgan holda test savollari yangilab boriladi.
 33. Test sinovi geodeziya va kartografiya yo‘nalishi bo‘yicha 50 ta savoldan iborat bo‘ladi.
 Talabgorga malaka imtihonini topshirish uchun bir soat vaqt beriladi.
 34. Test sinovlari o‘tkaziladigan xonaga jadval, kitob, uyali telefon, kompyuter, kalkulyator, telekommunikatsiya vositalarini olib kirish, boshqa talabgorlar bilan suhbatlashish taqiqlanadi.
 Ushbu talablarni buzgan talabgorlar test sinovlari o‘tkaziladigan xonadan chiqarib yuboriladi va malaka imtihonidan o‘tmagan deb hisoblanadi.
 35. Malaka imtihoni o‘tkazilgan kundan boshlab uch ish kuni ichida Geodeziya nazorati boshqarmasining test sinovi natijalari qayd etilgan bayonnomasi rasmiylashtiriladi va Kadastr agentligi direktori tomonidan tasdiqlanadi.
 36. Malaka imtihoni natijalari qayd etilgan bayonnoma Kadastr agentligi arxivida 3 yil muddatda saqlanadi.
 37. Malaka imtihoni natijalari bayonnoma rasmiylashtirilgan kunning o‘zida e’lon qilinadi.
 38. Talabgorning to‘g‘ri javoblar bo‘yicha yakuniy natijasi 80 foiz va undan yuqori ko‘rsatkichni tashkil qilgan bo‘lsa, u malaka imtihonini muvaffaqiyatli topshirgan deb hisoblanadi.
 39. To‘g‘ri javoblar bo‘yicha yakuniy natijasi 80 foizdan past bo‘lgan talabgor malaka imtihonidan o‘tmagan deb hisoblanadi.
 40. Malaka imtihonidan o‘tmagan talabgorlar malaka imtihonini takroran topshirish huquqiga ega va ikki oydan so‘ng qayta topshirishga ruxsat beriladi.
 41. Malaka imtihonini muvaffaqiyatli topshirgan talabgorlarga malaka sertifikati beriladi.
 42. Malaka sertifikati yoki uning dublikati Kadastr agentligi tomonidan bepul beriladi.
 43. Malaka imtihoni natijalari bayonnoma bilan rasmiylashtiriladi, malaka imtihoni mas’ul xodimlari tomonidan imzolanadi hamda Kadastr agentligi raisi tomonidan tasdiqlanadi.
 44. Malaka imtihonidan o‘tmagan talabgor imtihon o‘tkazilgan kundan boshlab o‘n kun ichida O‘zbekiston Respublikasi Davlat soliq qo‘mitasiga (keyingi o‘rinlarda — Davlat soliq qo‘mitasi) apellatsiya berish huquqiga ega. Apellatsiya yozma yoki elektron aloqa vositalari orqali taqdim etilishi lozim.
 45. Davlat soliq qo‘mitasi 5 ish kuni ichida apellatsiyani ko‘rib chiqadi va talabgorga qabul qilingan qaror haqida u qabul qilingan kunda yozma ravishda xabar beradi.
 46. Apellatsiyani ko‘rib chiqish natijalari bo‘yicha Davlat soliq qo‘mitasi tomonidan quyidagi qarorlardan biri qabul qilinadi:
 apellatsiyani qanoatlantirish va talabgorni malaka imtihonini muvaffaqiyatli topshirgan deb hisoblash to‘g‘risida;
 malaka imtihoni natijalarini o‘zgarishsiz qoldirish va apellatsiyani qanoatlantirishni rad etish to‘g‘risida.
 47. Malaka imtihoni natijalarini o‘zgarishsiz qoldirish va apellatsiyani qanoatlantirishni rad etish to‘g‘risidagi qaror apellatsiyada ko‘rsatilgan asoslar o‘z tasdig‘ini topmagan hollarda qabul qilinadi.
 48. Davlat soliq qo‘mitasi qaroridan norozi bo‘lgan talabgorlar qonun hujjatlarida belgilangan tartibda sudga murojaat qilishlari mumkin.
 49. Malaka sertifikati talabgorning fotosurati aks ettirilgan qat’iy hisobda turadigan blankada mazkur Nizomga 3-ilovaga muvofiq shaklda rasmiylashtiriladi va O‘zbekiston Respublikasining butun hududida faoliyat olib borish uchun amal qiladi.
 50. Malaka sertifikatining blankalari qat’iy hisobda turadigan hujjatlar hisoblanadi va Malaka sertifikati QR-kod (matrik shtrixli kod) qo‘yilgan elektron shaklda Kadastr agentligi tomonidan shakllantirib, talabgorning xohishiga ko‘ra qog‘oz yoki elektron shaklda taqdim etiladi.
 51. Kadastr agentligi tomonidan bayonnoma tuzilgandan so‘ng uch ish kuni ichida kartograf, geodezist, topograf, marksheyder mutaxassisligi bo‘yicha malaka sertifikati rasmiylashtirilib, malaka sertifikatiga ega bo‘lgan kartograf, geodezist, topograf, marksheyder mutaxassislari davlat reyestriga tegishli belgi qo‘yilgan holda pochta aloqasi vositasi orqali yoki axborot-kommunikatsiya texnologiyalarini qo‘llagan holda elektron shaklda talabgorga taqdim etiladi.
 52. Agar talabgor malaka sertifikati rasmiylashtirilgan kundan boshlab uch oy ichida uni olishdan yozma ravishda bosh tortsa, Kadastr agentligi mazkur sertifikatni bekor qilish to‘g‘risida qaror qabul qiladi.
 53. Geodeziya va kartografiya faoliyati bilan shug‘ullanuvchi jismoniy shaxsning familiyasi yoki ismi yoxud otasining ismi o‘zgargan taqdirda, u tegishli o‘zgartirishlarni tasdiqlovchi hujjatlar berilgan sanadan boshlab bir oy ichida mazkur Nizomga 2-ilovaga muvofiq shaklda ariza bilan murojaat qiladi.
 Bunda arizaga qayta rasmiylashtirilishi lozim bo‘lgan malaka sertifikatining asl nusxasi bilan birga tegishli o‘zgarishlarni tasdiqlovchi hujjatlarning nusxalari ilova qilinadi.
 54. Malaka sertifikati geodeziya va kartografiya faoliyati bilan shug‘ullanuvchi jismoniy shaxslar tomonidan ariza berilgan paytdan boshlab besh ish kuni ichida qayta rasmiylashtiriladi.
 55. Yangi blankada qayta rasmiylashtirilayotgan malaka sertifikatining raqami qayd qilinadi.
 56. Malaka sertifikatiga ega bo‘lgan shaxsning arizasiga ko‘ra, yo‘qotilgan yoki yaroqsiz holga keltirilgan malaka sertifikati o‘rniga Kadastr agentligi tomonidan uning dublikati beriladi.
 57. Malaka sertifikati dublikatida uning avvalgi qayd etilgan raqami yoziladi va yangi blankaning yuqoridagi o‘ng burchagiga “Dublikat” yozuvi ko‘rsatilgan bo‘lishi kerak.
 58. Yaroqsiz holga kelgan malaka sertifikati Kadastr agentligiga qaytariladi va qonun hujjatlarida belgilangan tartibda yo‘q qilinadi.
 59. Malaka sertifikatining amal qilishini to‘xtatib turish, tugatish va uni bekor qilish qonun hujjatlariga muvofiq Kadastr agentligining tegishli qaroriga asosan amalga oshiriladi.
 60. Quyidagilar malaka sertifikatining amal qilishini to‘xtatib turish uchun asos bo‘ladi:
 fuqaroni belgilangan tartibda muomalaga layoqatsiz yoki muomalaga layoqati cheklangan deb e’tirof etish haqidagi sud qarori;
 malaka sertifikatiga ega bo‘lgan kartograf, geodezist, topograf, marksheyder mutaxassislari tomonidan malaka oshirish dasturi bo‘yicha besh yilda kamida bir marta malaka oshirish talabining bajarilmasligi.
 61. Quyidagilar malaka sertifikatining amal qilishini tugatish uchun asos bo‘ladi:
 malaka sertifikatiga ega bo‘lgan geodeziya va kartografiya mutaxassisi tomonidan o‘z malaka sertifikatini bekor qilish to‘g‘risidagi arizasini Kadastr agentligiga taqdim etsa;
 malaka sertifikatiga ega bo‘lgan geodeziya va kartografiya mutaxassisi tomonidan o‘z faoliyatini amalga oshirishda geodeziya va kartografiya faoliyati bilan bog‘liq qonun hujjatlari va mazkur Nizom talablarini buzishi;
 geodeziya va kartografiya ishlarini olib borishda ularning texnik loyihalarini (ishlar dasturini) tuzish, texnik hisobotlarni rasmiylashtirish, shuningdek, ularni texnik hisobga qo‘yishda ruxsat berish qarorlari ishlarini amalga oshirishda noto‘g‘ri xulosa (ma’lumot) berish.
 62. Malaka sertifikatining amal qilishi uni to‘xtatib turish va tugatish to‘g‘risida qaror qabul qilingan sanadan boshlab to‘xtatib turiladi va tugatiladi.
 63. Malaka sertifikati quyidagi hollarda bekor qilinadi:
 malaka sertifikatiga ega bo‘lgan kartograf, geodezist, topograf, marksheyder mutaxassislari tomonidan o‘z malaka sertifikatini bekor qilish to‘g‘risidagi arizasini Kadastr agentligiga taqdim etganda;
 Kadastr agentligining malaka sertifikatini berish to‘g‘risidagi qarori noqonuniy ekanligi aniqlanganda;
 malaka sertifikati soxta hujjatlardan foydalangan holda olinganligi aniqlanganda;
 sud qarori bilan tasdiqlangan, geodeziya yoki kartografiya ishlarining sifatsiz bajarilishi bilan bog‘liq sertifikatlangan mutaxassis-geodezist, topograf, kartograf tomonidan yetkazilgan zarar haqidagi ma’lumotlar malaka komissiyasiga yuborilganda;
 fuqaro (sertifikatlangan kartograf, geodezist, topograf, marksheyder)ni bedarak yo‘qolgan deb topish to‘g‘risida sud qarori kuchga kirgan taqdirda;
 fuqaro (sertifikatlangan kartograf, geodezist, topograf, marksheyder) vafot etganda.
 64. Malaka sertifikatini bekor qilish to‘g‘risidagi qaror malaka sertifikati berilgan sanadan boshlab amal qiladi.
 65. Malaka sertifikatining amal qilishini to‘xtatib turish, tugatish yoki malaka sertifikatini bekor qilish to‘g‘risidagi qaror Kadastr agentligining Internet jahon axborot tarmog‘idagi rasmiy veb-saytida e’lon qilinadi.
 66. Malaka sertifikatining amal qilishini to‘xtatib turish, tugatish yoki malaka sertifikatini bekor qilish to‘g‘risidagi qaror qabul qilingan kunning o‘zida uning nusxasi tegishli geodeziya va kartografiya faoliyati bilan shug‘ullanuvchi jismoniy shaxslarga yuboriladi.
 67. Geodeziya va kartografiya faoliyati bilan shug‘ullanuvchi jismoniy shaxslar malaka sertifikatini bekor qilish yoki uning amal qilishini tugatish to‘g‘risidagi qarorni olgan kundan boshlab o‘n kun ichida o‘zining sertifikatini qonun hujjatlarida belgilangan tartibda yo‘q qilish, shuningdek, malaka sertifikatining amal qilishini to‘xtatib turish to‘g‘risidagi qarorni olgan kundan boshlab o‘n kun ichida o‘zining sertifikatini saqlash uchun Kadastr agentligiga qaytarishi lozim.
 68. Malaka sertifikatini bekor qilish yoki uning amal qilishini to‘xtatib turish, tugatish to‘g‘risidagi qaror bo‘yicha qonun hujjatlarida belgilangan tartibda sudga shikoyat qilinishi mumkin.
 69. Malaka sertifikatiga ega bo‘lgan kartograf, geodezist, topograf, marksheyder mutaxassislari davlat reyestriga quyidagi ma’lumotlar kiritiladi:
 malaka sertifikatiga ega bo‘lgan mutaxassisning familiyasi, ismi, otasining ismi;
 tug‘ilgan sanasi va joyi;
 malaka sertifikatiga ega bo‘lgan mutaxassisning ish joyi va lavozimi;
 malaka sertifikatiga ega bo‘lgan mutaxassis bilan muloqot qilish uchun ishlatiladigan telefon raqami, pochta manzili (elektron pochta manzili);
 malaka sertifikatiga ega bo‘lgan mutaxassisning shaxsini tasdiqlovchi hujjatlari to‘g‘risidagi ma’lumotlar;
 malaka sertifikatiga ega bo‘lgan mutaxassis tugatgan ta’lim muassasasi nomi;
 malaka sertifikatini berish to‘g‘risidagi Kadastr agentligi qarorining sanasi va raqami;
 malaka sertifikatini berish sanasi va raqami;
 malaka oshirish haqidagi ma’lumot;
 faoliyatni tugatish yoki malaka sertifikatini bekor qilish to‘g‘risida ma’lumot (malaka sertifikatini bekor qilish sanasi va asosi).
 70. Malaka sertifikatiga ega bo‘lgan kartograf, geodezist, topograf, marksheyder mutaxassislari davlat reyestrining shakli Kadastr agentligi direktori tomonidan tasdiqlanadi.
 71. Malaka sertifikatiga ega bo‘lgan kartograf, geodezist, topograf, marksheyder mutaxassislari davlat reyestridagi mavjud bo‘lgan ma’lumotlar ochiq foydalaniladigan ma’lumotlar hisoblanib, qonun hujjatlarida belgilangan tartibda geodeziya va kartografiya faoliyati sohasidagi maxsus vakolatli organ tomonidan istalgan manfaatdor shaxslarning so‘roviga ko‘ra belgilangan tartibda taqdim etilishi hamda ulardan ochiq foydalanilish mumkin.
 Malaka sertifikatiga ega bo‘lgan kartograf, geodezist, topograf, marksheyder mutaxassislari davlat reyestri Kadastr agentligining Internet jahon axborot tarmog‘idagi rasmiy veb-saytiga joylashtiriladi.
 72. Ushbu Nizomni bajarish jarayonida kelib chiqadigan nizolar qonun hujjatlariga muvofiq hal etiladi.
 73. Mazkur Nizom talablari buzilishida aybdor bo‘lgan shaxslar qonun hujjatlarida belgilangan tartibda javobgar bo‘ladi.
 1. Vazirlar Mahkamasining “O‘zbekiston Respublikasi hududida qo‘riqlanadigan geodeziya zonalari va geodeziya punktlarini qo‘riqlash to‘g‘risidagi nizomni tasdiqlash to‘g‘risida” 1998-yil 16-fevraldagi 69-son qarori (O‘zbekiston Respublikasi QT, 1998-y., 2-son, 7-modda).
 2. Vazirlar Mahkamasining “O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi huzuridagi davlat geodeziya nazorati inspeksiyasi to‘g‘risidagi, yerdan foydalanish va uni muhofaza qilish ustidan davlat nazorati to‘g‘risidagi, davlat kadastrlari yagona tizimini yaratish va yuritish tartibi to‘g‘risidagi nizomlarni tasdiqlash haqida” 2005-yil 16-fevraldagi 66-son qaroriga 4-ilovaning II bo‘limi.